CELEX: 32014R0547
Language: ro
Date: 2014-05-15 00:00:00
Title: Regulamentul (UE, Euratom) nr. 547/2014 al Parlamentului European și al Consiliului din 15 mai 2014 de modificare a Regulamentului (UE, Euratom) nr. 966/2012 privind normele financiare aplicabile bugetului general al Uniunii

29.5.2014   
            
            
               RO
            
            
               Jurnalul Oficial al Uniunii Europene
            
            
               L 163/18
            
         REGULAMENTUL (UE, Euratom) NR. 547/2014 AL PARLAMENTULUI EUROPEAN ȘI AL CONSILIULUI
   din 15 mai 2014
   de modificare a Regulamentului (UE, Euratom) nr. 966/2012 privind normele financiare aplicabile bugetului general al Uniunii
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 322,
   având în vedere Tratatul de instituire a Comunității Europene a Energiei Atomice, în special articolul 106a,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Curții de Conturi (1),
   hotărând în conformitate cu procedura legislativă ordinară (2),
   întrucât:
   
               (1)
            
            
               Regulamentul (UE, Euratom) nr. 966/2012 al Parlamentului European și al Consiliului (3) a fost adoptat la 25 octombrie 2012 și a fost însoțit de o declarație comună a Parlamentului European, a Consiliului și a Comisiei în care se convenea asupra revizuirii regulamentului respectiv pentru a se lua în considerare rezultatul negocierilor privind cadrul financiar multianual pentru perioada 2014-2020.
            
         
               (2)
            
            
               În urma adoptării Regulamentului (UE, Euratom) nr. 1311/2013 al Consiliului (4) și a Regulamentului (UE) nr. 1316/2013 al Parlamentului European și al Consiliului (5) și în conformitate cu declarația comună, este necesar să se modifice Regulamentul (UE, Euratom) nr. 966/2012 pentru a include normele de reportare privind rezerva pentru ajutoare de urgență și privind proiectele finanțate în cadrul Mecanismului pentru interconectarea Europei.
            
         
               (3)
            
            
               În ceea ce privește rezerva pentru ajutoare de urgență, creditele corespunzătoare sunt înscrise în titlul „Rezerve” din bugetul general al Uniunii. Prin urmare, este necesar ca Regulamentul (UE, Euratom) nr. 966/2012 să fie modificat astfel încât să prevadă reportarea către exercițiul n+1 a creditelor plasate în rezervă și neutilizate în exercițiul n.
            
         
               (4)
            
            
               Din cauza naturii lor, proiectele finanțate în cadrul Mecanismului pentru interconectarea Europei vor necesita în multe cazuri proceduri complexe de contractare. Prin urmare, chiar și întârzierile limitate în finalizarea unor astfel de proiecte pot duce la o pierdere a creditelor de angajament anuale și pot periclita viabilitatea respectivelor proiecte, precum și voința politică a Uniunii de a-și moderniza rețelele și infrastructurile de transport, energie și telecomunicații. Pentru a preveni acest lucru, Regulamentul (UE, Euratom) nr. 966/2012 ar trebui să permită reportarea către exercițiul financiar următor a creditelor de angajament neutilizate până la sfârșitul fiecăruia dintre exercițiile financiare 2014, 2015 și 2016, în favoarea proiectelor finanțate în cadrul Mecanismului pentru interconectarea Europei. Reportarea ar trebui să fie prezentată spre aprobare Parlamentului European și Consiliului.
            
         
               (5)
            
            
               În urma adoptării Regulamentului (UE) nr. 1303/2013 al Parlamentului European și al Consiliului (6), este necesar să se modifice Regulamentul (UE, Euratom) nr. 966/2012 astfel încât creditele dezangajate să poată fi din nou puse la dispoziție pentru punerea în aplicare a rezervei de performanță și a instrumentelor financiare de garantare și titlurizare neplafonate în favoarea întreprinderilor mici și mijlocii (IMM-urilor),
            
         ADOPTĂ PREZENTUL REGULAMENT:
   Articolul 1
   Modificări ale Regulamentului (UE, Euratom) nr. 966/2012
   Regulamentul (UE, Euratom) nr. 966/2012 se modifică după cum urmează:
   
               1.
            
            
               articolul 13 se modifică după cum urmează:
               
                           (a)
                        
                        
                           alineatul (2) se modifică după cum urmează:
                           
                                       (i)
                                    
                                    
                                       se adaugă următoarea literă:
                                       
                                                   „(c)
                                                
                                                
                                                   sumele corespunzătoare creditelor de angajament referitoare la rezerva pentru ajutoare de urgență;”;
                                                
                                             
                                 
                                       (ii)
                                    
                                    
                                       se adaugă următorul paragraf:
                                       „Sumele menționate la primul paragraf litera (c) pot fi reportate numai către exercițiul financiar următor.”;
                                    
                                 
                     
                           (b)
                        
                        
                           alineatul (6) se înlocuiește cu următorul text:
                           „(6)   Fără a aduce atingere alineatului (2) primul paragraf litera (c) de la prezentul articol și articolului 14, creditele plasate în rezervă, precum și creditele pentru cheltuieli cu personalul nu se reportează. În sensul prezentului articol, cheltuielile cu personalul includ remunerațiile și indemnizațiile destinate membrilor și personalului instituțiilor cărora li se aplică Statutul funcționarilor.”;
                        
                     
         
               2.
            
            
               la partea II titlul II, titlul se înlocuiește cu următorul text:
               „TITLUL II
               
                  FONDURI STRUCTURALE, FONDUL DE COEZIUNE, FONDUL EUROPEAN PENTRU PESCUIT, FONDUL EUROPEAN AGRICOL PENTRU DEZVOLTARE RURALĂ ȘI FONDURI AFERENTE SPAȚIULUI DE LIBERTATE, SECURITATE ȘI JUSTIȚIE CARE FAC OBIECTUL GESTIUNII PARTAJATE ȘI MECANISMUL PENTRU INTERCONECTAREA EUROPEI”;
            
         
               3.
            
            
               la articolul 178, se adaugă următorul alineat:
               „(3)   Creditele dezangajate sunt din nou puse la dispoziție în următoarele cazuri:
               
                           (a)
                        
                        
                           dezangajarea creditelor din cadrul unui program în cadrul aranjamentelor pentru punerea în aplicare a rezervei de performanță prevăzute la articolul 20 din Regulamentul (UE) nr. 1303/2013 al Parlamentului European și al Consiliului (7);
                        
                     
                           (b)
                        
                        
                           dezangajarea creditelor din cadrul unui program destinat unui instrument financiar specific pentru IMM-uri ca urmare a întreruperii participării unui stat membru la instrumentul financiar, în conformitate cu articolul 39 alineatul (2) al șaptelea paragraf din Regulamentul (UE) nr. 1303/2013.
                        
                     
                  (7)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).”;"
						
            
         
               4.
            
            
               se introduce următorul articol:
               „Articolul 178a
               Reportarea creditelor de angajament destinate Mecanismului pentru interconectarea Europei
               (1)   Pentru exercițiile financiare 2014, 2015 și 2016, creditele de angajament pentru proiectele finanțate în cadrul Mecanismului pentru interconectarea Europei, instituit prin Regulamentul (UE) nr. 1316/2013 al Parlamentului European și al Consiliului (8) care nu au fost încă angajate până la sfârșitul unui exercițiu financiar pot fi reportate doar către următorul exercițiu financiar.
               (2)   Comisia prezintă propunerile de reportare referitoare la exercițiul financiar anterior Parlamentului European și Consiliului până la data de 15 februarie a exercițiului financiar în curs.
               (3)   Parlamentul European și Consiliul, cel din urmă hotărând cu majoritate calificată, deliberează cu privire la fiecare propunere de raportare până la data de 31 martie a exercițiului financiar în curs.
               (4)   Propunerea de reportare se aprobă dacă, până la termenul stabilit la alineatul (3), survine oricare dintre următoarele situații:
               
                           (a)
                        
                        
                           Parlamentul European și Consiliul aprobă propunerea de reportare;
                        
                     
                           (b)
                        
                        
                           fie Parlamentul European, fie Consiliul aprobă propunerea de reportare și cealaltă instituție se abține de la luarea unei decizii;
                        
                     
                           (c)
                        
                        
                           Parlamentul European și Consiliul se abțin de la luarea unei decizii sau nu iau decizia de a refuza propunerea de reportare.
                        
                     
                  (8)  Regulamentul (UE) nr. 1316/2013 al Parlamentului European și al Consiliului din 11 decembrie 2013 de instituire a Mecanismului pentru Interconectarea Europei, de modificare a Regulamentului (UE) nr. 913/2010 și de abrogare a Regulamentului (CE) nr. 680/2007 și a Regulamentului (CE) nr. 67/2010 (JO L 348, 20.12.2013, p. 129).”"
						
            
         Articolul 2
   Intrarea în vigoare
   Prezentul regulament intră în vigoare în a douăzecea zi de la data publicării sale în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 15 mai 2014.
      
         
            Pentru Parlamentul European
         
         
            Președintele
         
         M. SCHULZ
      
      
         
            Pentru Consiliu
         
         
            Președintele
         
         D. KOURKOULAS
      
   
   
      (1)  JO C 4, 8.1.2014, p. 1.
   
      (2)  Poziția Parlamentului European din 16 aprilie 2014 (nepublicată încă în Jurnalul Oficial) și decizia Consiliului din 6 mai 2014.
   
      (3)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
   
      (4)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).
   
      (5)  Regulamentul (UE) nr. 1316/2013 al Parlamentului European și al Consiliului din 11 decembrie 2013 de instituire a Mecanismului pentru Interconectarea Europei, de modificare a Regulamentului (UE) nr. 913/2010 și de abrogare a Regulamentului (CE) nr. 680/2007 și a Regulamentului (CE) nr. 67/2010 (JO L 348, 20.12.2013, p. 129).
   
      (6)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).
   
      Declarație comună privind descărcarea de gestiune separată pentru întreprinderile comune în temeiul articolului 209 din Regulamentul financiar
      
                  1.
               
               
                  Parlamentul European, Consiliul și Comisia sunt de acord că, pentru ca întreprinderile comune să poată beneficia de norme financiare simplificate mai bine adaptate la organizarea lor de tip public-privat, aceste întreprinderi ar trebui să fie instituite utilizând ca temei articolul 209 din Regulamentul financiar.
                  Pe de altă parte, Parlamentul European, Consiliul și Comisia sunt de acord că:
                  
                              —
                           
                           
                              Având în vedere natura specifică și statutul actual al întreprinderilor comune și pentru a asigura continuitate cu cel de Al șaptelea program-cadru, întreprinderile comune ar trebui să facă în continuare obiectul unei descărcări de gestiune separate, acordate de Parlamentul European la recomandarea Consiliului. Din acest motiv, în actele constitutive ale întreprinderilor comune care vor fi create în cadrul programului Orizont 2020, se vor introduce derogări specifice de la dispozițiile articolului 209 din Regulamentul financiar. Respectivele derogări vor viza descărcarea de gestiune separată și vor include orice alte adaptări necesare suplimentare.
                           
                        
                              —
                           
                           
                              Pentru a permite întreprinderilor comune să beneficieze fără întârziere de simplificările introduse în noul cadru financiar, este necesar ca Regulamentul delegat al Comisiei din 30 septembrie 2013 privind regulamentul financiar-tip pentru organismele de parteneriat public-privat, întemeiat pe articolul 209 din Regulamentul financiar, să intre în vigoare.
                           
                        
            
                  2.
               
               
                  Parlamentul European și Consiliul iau act de faptul că Comisia:
                  
                              —
                           
                           
                              se va asigura că normele financiare ale întreprinderilor comune includ derogări de la regulamentul financiar-tip pentru organismele de parteneriat public-privat, care să reflecte introducerea în actele lor constitutive a descărcării de gestiune separate;
                           
                        
                              —
                           
                           
                              intenționează să propună modificări relevante ale articolului 209 și, respectiv, ale articolului 60 alineatul (7) din Regulamentul financiar, în contextul revizuirii viitoare a Regulamentului financiar.